MFA Žalgiris-MRU
MFA „Žalgiris“–MRU – Lietuvos futbolo klubas iš Vilniaus, žaidžiantis Lietuvos moterų futbolo A lygoje, Lietuvos moterų futbolo asociacijos I lygoje, dalyvaujantis visų amžiaus grupių jaunųjų mergaičių Lietuvos čempionatuose bei kituose organizuojamuose turnyruose. Sostinės klubas didžiausią dėmesį skiria jaunųjų mergaičių paieškai ir ugdymui, užima jas futbolu, skatina vaikų aktyvumą, tobulina socialinius ryšius, ugdo asmenybes. Į akademijos veiklą integruojami ir tėveliai, kuriems yra suteikiamos galimybės dalyvauti įvairiuose renginiuose, vykti į išvykas bei kitaip palaikyti šios bendruomenės veiklą. Moterų futbolo akademijos “Žalgiris” tikslai: rengti futbolo treniruotes mergaitėms, populiarinti moterų futbolą, dalyvauti aukščiausio lygio nacionaliniuose čempionatuose ir tarptautiniuose turnyruose, ugdyti jaunųjų žaidėjų meistriškumą. Tai vienintelė moterų futbolo akademija Lietuvoje, dalyvaujanti šalies moterų futbolo bei salės futbolo aukščiausiuose divizionuose, taip pat vystanti įvairių amžiaus grupių struktūrą. Nuo įkūrimo pradžios akademija siekia įgyvendinti tikslus, kurie per daugelį metų virto laimėjimais.